b"\n_START_ARTICLE_\nPi\xc3\xa6 Cantiones\n_START_PARAGRAPH_\nPi\xc3\xa6 Cantiones (latin for 'fromme sanger') er en samling \xc3\xa5ndelige middelaldersanger som kom ut i 1582. Den er en av de eldste sangb\xc3\xb8ker fra Norden. Samlingen har hatt stor internasjonal betydning. For eksempel hymnene Gaudete og Puer natus in Bethlehem er velkjente over hele Europa, og ville formodentlig ikke lenger ha v\xc3\xa6rt kjente dersom de ikke var blitt nedtegnet av en entusiastisk yngling i ytterste utkant av Europa, i hva som da var i Sverige.\n_START_SECTION_\nHistorie\n_START_PARAGRAPH_\nSangene ble samlet fra Katedralskolen i \xc3\x85bo og trykket i 1582 i Greifswald, som da tilh\xc3\xb8rte Sverige. De 74 sangene er hovedsakelig p\xc3\xa5 latin, men har ogs\xc3\xa5 noe svensk tekst. I samlingen finne man blant annet de kjente julesangene \xc2\xabIn dulci jubilo\xc2\xbb (\xc2\xabJeg synger julekvad\xc2\xbb), \xc2\xabPuer natus in Betlehem\xc2\xbb (\xc2\xabEt barn er f\xc3\xb8dt i Betlehem\xc2\xbb), \xc2\xabPersonent hodie\xc2\xbb og \xc2\xabGaudete\xc2\xbb._NEWLINE_Den fullstendige boktittelen er Pi\xc3\xa6 Cantiones ecclesiasticae et scholasticae veterum episcoporum, 'Fromme geistlige og l\xc3\xa6rde sanger etter de gamle biskoper'. Sangene ble nedskrevet av Theodoricus Petri, en finsk student ved universitetet i Rostock, og redigert og utgitt av Jacobus Petri Finno, eller Jaakko Suomalainen, rektor ved katedralskolen i \xc3\x85bo.\n_START_SECTION_\nInnhold\n_START_PARAGRAPH_\nSangene i samlingen er delt inn etter emne, som Jesu f\xc3\xb8dsel, treenigheten og det akademiske liv. Noen av sangene har tydelig h\xc3\xb8ymiddelaldersk opphav, mens andre stammer fra renessansen. Om lag halvparten av sangene kan knyttes til musikk fra andre steder i Europa, mens andre bare finnes i denne samlingen. Andre stammer trolig frs Finland eller Norden ellets._NEWLINE_Samlingen skiller seg ut ved \xc3\xa5 v\xc3\xa6re et samarbeid mellom den katolsksinnede Petri og den lutherske Finno kort tid etter reformasjonen, i en tid preget av religi\xc3\xb8s strid. Noen av sangene b\xc3\xa6rer preg av dette, ved at flere referanser til jomfru Maria er blitt byttet ut med navnet Jesus. I andre tilfeller er det katolske preg bevart, som i \xc2\xabAva Maris Stella\xc2\xbb._NEWLINE_Det eldste gjenv\xc3\xa6rende eksemplar av Pi\xc3\xa6 Cantiones er oppbevart ved universitetet i Jyv\xc3\xa4skyl\xc3\xa4.\n_START_SECTION_\nSenere utgaver, oversettelser\n_START_PARAGRAPH_\nSamlingen ble utgitt p\xc3\xa5 nytt i 1625, med et tillegg p\xc3\xa5 13 nye sanger av en komponist fra Rostock, Daniel Friderici. Gjennom de neste hundre\xc3\xa5rene ble Pi\xc3\xa6 Cantiones trykt flere ganger, og sangene har lenge v\xc3\xa6rt brukt i finske skoler. P\xc3\xa5 1800-tallet danna sangene utgangspunkt for flere engelske sanger, i noen tilfeller oversettelser, i andre tilfeller nydiktinger til de eldre sangene, som julesangen \xc2\xabGood King Wenceslas\xc2\xbb til v\xc3\xa5rmelodien \xc2\xabTempus adest floridum\xc2\xbb."